Document ID: /roh_data/filtered/fineweb-2-filterrobots_roh.jsonl.gz/47354

Oz vegn fatg festa a Mustér, silmain en las mesiras pussaivlas en il temp dal virus cun si la curuna. La claustra en la Cadi è in convent da paders benedictins, l'urden fundà da s. Benedetg da Mursia che ha oz ses di dal num. Ils Grischuns catolics al venereschan sco protectur cunter il fieu ed il chametg, sco che nus vesain er en la benedicziun da l'alp tradiziunala. Ils da Dalin din «nef da Sogn Banadetg, önc 30 nefs sil tetg», ma gia pli baud na cartevan betg tuts las reglas da l'aura sco quai ch'ils Tuatschins mussan: «Sch'i naiva da sogn Banadetg, dat ai trenta bischas sen tetg. Schi naiva betg, dat ai curonta». La furma ladina Bandet è ida en emblidanza.